Alexander Episcopus, seruus seruorum Dei, dilectis filiis Abbati et fratribus sancti Stephani Dyuionis, salutem et apostolicam benedictionem. Cum teneamur ex debito suscepti regiminis, paci singulorum intendere, studendum nobis est et summopere sat agendum, ut temeritate quorumlibet, reuocari non possit in posterum, quod est amicabili compositione staturum. Sane cum iampridem, inter uos et dilectum filium nostrum nobilem uirum Ducem Burgundie, pro capella quadem, quam infra parochiam uestram dicitur construxisse, controuersia mota fuisset, tandem in presencia dilecti filii nostri Petri tunc sancti Grisogoni presbiteri cardinalis, Apostolice Sedis legati, sicut ex scripto quodam manifeste nobis innotuit, amicabilis exinde facta est compositio et ad perpetuam memoriam futurorum, scripto auctentico roborata. Nos itaque paci et quieti uestre in posterum prouidere uolentes, prescriptam compositionem sicut de assensu partium facta est et hinc inde suscepta et in scripto auctentico continetur, ratam habemus et firmam, eamque auctoritate apostolica confirmantes, presentis scripti patrocinio, communimus, statuentes ut nulli omnino homini liceat hanc paginam nostre confirmationis infringere, uel ei aliquatenus contraire. Si quis autem hoc attemptare presumpserit, indignationem omnipotentis Dei et beatorum Petri et Pauli apostolorum eius, se nouerit incursurum. Datum apud Montem Garganum, III nonas februarii.